b'\n_START_ARTICLE_\nJonas Smalakys\n_START_SECTION_\nBiografija\n_START_PARAGRAPH_\nNuo jaunyst\xc4\x97s Jonas Smalakys \xc5\xbeav\xc4\x97josi kova u\xc5\xbe laisv\xc4\x99 \xe2\x80\x93 1859 m. dalyvavo Italijos nepriklausomyb\xc4\x97s kare, kov\xc4\x97si b\xc5\xabryje, kuriam vadovavo Italijos nacionalinis didvyris D\xc5\xbeiuzep\xc4\x97 Garibaldis._NEWLINE_Iki senatv\xc4\x97s liko jaunatvi\xc5\xa1kai neramus \xe2\x80\x93 aktyviai dalyvavo Vokietijos konservatori\xc5\xb3 partijos veikloje, ta\xc4\x8diau pamat\xc4\x99s, kad lietuvnink\xc5\xb3 reikalai partie\xc4\x8diams ner\xc5\xabpi, 1892 m. su bendramin\xc4\x8diais \xc4\xafsteig\xc4\x97 Lietuvi\xc5\xb3 konservatori\xc5\xb3 partij\xc4\x85 ir jai vadovavo iki mirties. Siekdami \xc4\xafgyti populiarumo, partijos aktyvistai sureng\xc4\x97 kelias peticijas Vokietijos \xc5\xa1vietimo ministrui, kad Ma\xc5\xbeojoje Lietuvoje b\xc5\xabt\xc5\xb3 ple\xc4\x8diamas pradini\xc5\xb3 mokykl\xc5\xb3 lietuvi\xc5\xb3 d\xc4\x97stom\xc4\x85ja kalba tinklas ir savo pasiek\xc4\x97, surinkdami po peticijomis po 15\xe2\x80\x9330 t\xc5\xabkstan\xc4\x8di\xc5\xb3 tautie\xc4\x8di\xc5\xb3 para\xc5\xa1\xc5\xb3._NEWLINE_Toks r\xc5\xabpinimasis vietini\xc5\xb3 gyventoj\xc5\xb3 reikalais neliko ne\xc4\xafvertintas \xe2\x80\x93 nuo 1898 m. iki mirties jis atstovavo Klaip\xc4\x97dos kra\xc5\xa1t\xc4\x85 Vokietijos Reichstage._NEWLINE_Nuo 1895 m. Jonas Smalakys buvo \xe2\x80\x9eBirut\xc4\x97s\xe2\x80\x9c draugijos pirmininkas ir bibliotekininkas, r\xc5\xabpinosi, kad kra\xc5\xa1to gyventojai nepamir\xc5\xa1t\xc5\xb3 gimtosios kalbos. Jo draugais ir bendradarbiais buvo Ma\xc5\xbeosios Lietuvos poetas Jurgis Zauerveinas, visuomen\xc4\x97s organizatorius Dovas Zaunius, spaudos glob\xc4\x97jas Martynas Jankus, Jonas Basanavi\xc4\x8dius ir kiti.'